Diari Oficial de la Generalitat Valenciana


Sumari del DOGV 3701, del 03-03-2000 (2000/1659)

RESOLUCIÓ de 2 de març de 2000, del conseller de Medi Ambient, per la qual es dóna compliment a la Resolució del Jutjat d'Instrucció número 2 de Dénia de data 18 d'octubre de 1999, dictada en el procediment PA 60/1998-1.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3701

Data del DOGV
:   03-03-2000

Secció del DOGV
:   IV. ADMINISTRACIÓ DE JUSTÍCIA - C) CITACIONS A COMPAREIXENÇA JUDICIAL I EXECUCIÓ DE SENTÈNCIES

Número del document
:   2000/1659


Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 2 de març de 2000, del conseller de Medi Ambient, per la qual es dóna compliment a la Resolució del Jutjat d'Instrucció número 2 de Dénia de data 18 d'octubre de 1999, dictada en el procediment PA 60/1998-1. [2000/F1659]
  
La Resolució del Jutjat d'Instrucció número 2 de Dénia de data de 18 d'octubre de 1999, dictada en el procediment PA 60/1998-1, disposà la prohibició absoluta dels grups de bombament situats a la marjal de Pego-Oliva com a instrument de dessecament, i permeté la utilització d'aquestes bombes d'aigua com a mecanisme de distribució d'aigua per al reg, únicament i exclusivament per al cultiu de l'arròs, a les zones autoritzades per a aquest cultiu en el Pla d'Ordenació dels Recursos Naturals (PORN) del Parc Natural de la Marjal de Pego-Oliva aprovat pel Decret 70/1999, de 4 de maig, del Govern Valencià.
  
Queda per tant prohibida per la resolució esmentada la utilització dels grups de bombament tal com s'estava realitzant, disminuint el nivell freàtic de forma generalitzada per a possibilitar altres cultius, i produint com a efecte el dessecament de la zona.
  
La resolució judicial especifica que la regulació de la forma d'utilització de les bombes per a aquest ús, així com del cabal necessari correspon al Govern Valencià.
  
Amb la finalitat de donar compliment a aquest requeriment sobre la regulació de la forma d'utilització de les bombes, la Conselleria de Medi Ambient, facultada per la disposició addicional del Decret 70/1999, esmentat, per a dictar les disposicions i adoptar les mesures necessàries perquè es complisquen, ha requerit un informe tècnic del Centre Valencià d'Estudis de Reg de la Universitat Politècnica de València.
  
Aquest informe ha fixat les condicions i requisits d'utilització durant el període necessari per a permetre la pràctica habitual del cultiu de l'arròs, assenyalant tant les condicions com la necessitat de realització d'obres complementàries per la Conselleria de Medi Ambient amb la finalitat que aquesta utilització no produïsca danys als recursos naturals, així com per a possibilitar els necessaris controls i seguiment diari del cabal i dels nivells piezomètrics.
  
Així, doncs, de conformitat amb l'esmentat informe tècnic, a fi d'establir les condicions per al període en què és possible la utilització dels grups de bombament, únicament i exclusivament per al cultiu de l'arròs i en les zones previstes pel PORN, així com els terminis en què han de ser alçats els precintes per a permetre el cultiu, resolc:
  
S'estableixen les següents mesures i condicions d'utilització del grup de bombament, a fi de possibilitar el cultiu de l'arròs durant la present campanya sense produir danys irreparables al medi natural:
  
1. Els precintes del grup de bombament autoritzat podran alçar-se durant el període de preparació del terreny per a la sembra de l'arròs, és a dir, des de la data de la present resolució fins al 30 d'abril, i durant el període de recol·lecció de l'1 al 30 de setembre.
  
2. La disminució del nivell freàtic als terrenys destinats al cultiu de l'arròs, assolirà fins a 0,5 metres de profunditat, mesurats des de l'actual nivell del terreny, tant en el període de preparació per a la sembra, com en el de recol·lecció.
  
3. El moviment total de l'aigua tant en les parcel·les cultivables com en la zona no cultivada no excedirà, en conjunt, els 1.300 litres/segon, ni s'extraurà del parc.
  
4. La disminució dels nivells i el moviment total de l'aigua, esmentats, s'efectuaran exclusivament amb el grup de bombament «sud» i mitjançant la utilització d'una sola de les bombes que hi ha, amb un cabal màxim d'1,5 litres/segon hectàrea. Es clausurarà l'eixida dels cabals al riu Racons.
  
5. S'adaptarà el recinte de bombament de manera que es puga controlar el nivell freàtic mitjançant una estructura d'«abocador», per a evitar el brusc i puntual descens de la capa freàtica amb el consegüent procés d'intrusió marina.
  
6. L'aigua bombada s'oxigenarà mitjançant un salt lliure sobre el canal de desguàs, derivant les aigües extretes als canals circumdants a les parcel·les arrosseres per a evacuar-les, a través d'elles, a la zona protegida del parc.
  
7. No s'utilitzarà el grup de bombament «nord», l'ús del qual es considera innecessari en relació amb la finalitat perseguida. Es reposarà, per contra, la denominada Parada de Sant Pere.
  
8. Per a assegurar l'execució de les anteriors condicions i els controls dels nivells freàtics, s'alçaran els perfils longitudinals de precisió en els canals que alimenten el bombament «sud» i s'instal·laran els piezòmetres necessaris en tota la zona.
  
9. La utilització del grup de bombament serà realitzada per la Comunitat de Regants de Pego.
  
10. El control de les activitats d'utilització de la bomba i maneig de l'aigua serà realitzat per un grup de seguiment compost per representants de la Conselleria de Medi Ambient, els ajuntaments de Pego i d'Oliva, les comunitats de regants afectades pel parc i el Centre Valencià d'Estudis de Reg que elevarà un informe a la Conselleria de Medi Ambient sobre les condicions d'utilització sempre que siga convenient i, almenys, amb periodicitat quinzenal.
  
11. La Comunitat de Regants de Pego facilitarà en tot moment el lliure accés a la bomba autoritzada, així com a qualsevol altre lloc necessari per a la realització del control encomanat, i col·laborarà en totes les activitats necessàries.
  
12. En compliment de la resolució judicial esmentada, qualsevol incompliment de les condicions de la present resolució serà comunicada al jutjat per la Conselleria de Medi Ambient a fi que s'adopten les mesures oportunes.
  
13. Les anteriors condicions podran ser modificades davant circumstàncies excepcionals no previsibles com inundacions, pluges o qualsevol circumstància de risc relacionada amb la utilització i maneig de l'aigua.